Jukka Kunnas

Jukka Kunnas s. 29. huhtikuuta 1963 Helsinki) on entinen suomalainen urheilija, jonka päälajeja olivat yleisurheilussa keihäänheitto ja amerikkalainen jalkapallo. Aktiivin urheilu-uran jälkeen Kunnaksella on ollut pitkä ja laaja kokemus johto- ja vastuutehtävissä niin urheilun kuin muunkin markkinointisuuntautuneen liiketoiminnan saralla.
Ura keihäänheittäjänä.
Jukka Kunnas aloitti uran keihäänheittäjänä jo 10-vuotiaana. Hän pääsi Kalevi Härkösen valmennukseen 14-vuotiaana ja 16-vuotiaana voitti ikäluokkansa Suomen mestaruuden. 
Aikuisiällä hän kilpaili Kalevan kisatasolla parhaana sijoituksena vuoden 1987 Kalevan kisojen 11. sija. Hän edusti yleisurheilussa Vantaan Salamia. Olkapäävamman myötä keihäänheitto jäi syrjään parhaaksi tulokseksi jäädessä 79,96 m vuonna 1984 vanhalla mallilla ja 72,66 vuonna 1987 uusitulla keihäsmallilla. 
Amerikkalaisen jalkapallon taitaja.
Jukka Kunnas oli aloittanut amerikkalaisen jalkapallon peluun vaihto-oppilasvuotena 1980-81 San Diegossa. Suomeen palattuaan hän pelasi keihäänheiton lisäksi amerikkalaista jalkapalloa Helsingin Roostersissa. Hän keskittyi lajiin keihäänheittouransa jälkeen vuonna 1990, jolloin hän oli Suomen mestaruuden voittaneessa joukkueessa peliajan jäädessä tässä vaiheessa vielä vähäiseksi. Kaudesta 1991 tuli Kunnaksen läpimurto lajissa, sillä hän sai pelipaikan keskushyökkääjänä, ja samalla aukeni paikka myös Suomen maajoukkueessa Euroopan mestaruuskisoissa.
Amerikkalaisessa jalkapallossa hän oli voittamassa kolme Suomen mestaruutta vuosina 1987, 1988 ja 1990 sekä Euroopan mestaruushopeaa vuonna 1992.
Ura urheilu-uran jälkeiset yritysyhteistyöaktiviteetit.
Jukka Kunnas aloitti uran urheilun järjestötehtävissä 1990-luvun alussa. Aluksi hän toimi Finlandia Junior Games-tapahtuman vetäjänä, josta hän siirtyi vuonna 1993 Suomen Urheiluliiton (SUL) markkinointipäällikköksi vastaten mm. Suomi-Ruotsi -maaottelun kehittämisestä ja vuoden 1994 EM-kisojen markkinoinnista Erottuaan SUL:n markkinointipäällikkötehtävästä hän toimi pääsihteerinä ollen mukana uusimassa myös yleisurheilun Maailmankisojen nimellä tunnettua olympiastadionin kansainvälistä yleisurheilutapahtumaa, joka sai vuonna 1997 uuden nimen Helsingin GP-kisat. Helsingin GP-kisojen yhteydessä hän toimi kisan järjestämisoikeuden saaneessa Event Partnership-yrityksessä, jossa muita keskeisiä henkilöitä olivat Hjallis Harkimo ja Mikko Vanni. 
Urheilutapahtumien kehittämisen jälkeen Kunnas siirtyi Helsingin kulttuuripääkaupunkihankkeeseen "Helsinki - Euroopan kulttuuripääkaupunki" vastaamaan yritysyhteistyöstä. Sen jälkeen hän siirtyi vastaamaan Helsingin vuoden 2005 yleisurheilun MM-kisojen kulutus- ja yritysmarkkinoinnista, jonka jälkeen hän siirtyi "Turun vuoden 2011 Euroopan kulttuuripääkaupunkihankkeen" yritysyhteistyöstä vastaavaksi. Turun jälkeen hän siirtyi "Maailman muotoilupääkaupunki Helsinki 2012"-hankkeen yritysyhteistyön vastaavaksi.
Kunnas on työskennellyt vuodesta 2014 Partners United Oy -nimisen yrityksensä kautta muun muassa uudistetun Olympiastadionin, Suomi 100 -juhlavuoden ja Lahti - vuoden 2021 Euroopan ympäristöpääkaupunkihankkeen yritysyhteistyöstrategioiden ja -suunnitelmien laatimisen sekä yritysyhteistyöneuvottelujen ja -konsultoinnin parissa.
Kesällä 2021 hän siirtyi uudelle alalle eli jääkiekkoliigassa pelaavan Raumalle Lukon toimitusjohtajaksi. Tässä tehtävässä hän oli kevääseen 2025 asti.
Jukka Kunnas on osallistunut asuinkuntansa Vantaan kunnallispolitiikkaan. Hänet valittiin vuoden 2008 kunnallisvaaleissa Vantaan valtuustoon kokoomuksen listalta.
Perheestä.
Professori Tarmo Kunnas on hänen setänsä ja kuulantyöntäjä-painonnostaja Jarmo Kunnas hänen isänsä. Jääkiekkoa pelannut Joona Kunnas on hänen vanhin poikansa.